แรงซื้อแบงก์-โรงกลั่น พยุง SET ปิดบวกเหนือ 1,600 จุด
SET ปิดบวก 3 จุด เหนือ 1,600 จุด รับแรงซื้อ “แบงก์-โรงกลั่น” หนุน โบรกชี้พรุ่งนี้ "ไซด์เวย์" รอผลประชุมเฟด ให้แนวรับที่ 1,590 จุด และ 1,580 จุด แนวต้าน 1,605-1,615 จุด
SET ปิดบวก 3 จุด เหนือ 1,600 จุด รับแรงซื้อ “แบงก์-โรงกลั่น” หนุน โบรกชี้พรุ่งนี้ "ไซด์เวย์" รอผลประชุมเฟด ให้แนวรับที่ 1,590 จุด และ 1,580 จุด แนวต้าน 1,605-1,615 จุด
14 มิ.ย. 2565

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ดัชนีตลาดหุ้นไทยวันนี้แกว่งตัวลงไปทดสอบที่ระดับ 1,590 จุด ซึ่งถือว่าแข็งแกร่งจากที่คาดว่าจะปรับตัวลดลงไปทดสอบที่ระดับ 1,580 จุด โดยได้รับปัจจัยหนุนจากการฟื้นตัวขึ้นของดาวโจนส์ฟิวเจอร์ และแรงซื้อกลุ่มแบงก์-โรงกลั่น แต่อย่างไรก็ตามการปรับตัวเพิ่มขึ้นค่อนข้างจำกัด เนื่องจากนักลงทุนยังรอติดตามผลการประชุมธนาคารกลางสหรัฐ (เฟด) ในวันที่ 14-15 มิ.ย.ซึ่งจะรู้ผลคืนพรุ่งนี้ตามเวลาไทย
โดยขณะนี้นักลงทุนเริ่มมีมุมมองในทิศทางเดียวกันว่าเฟดจะมีการปรับขึ้นอัตราดอกเบี้ยในครั้งนี้ที่ระดับ 0.75% แต่อย่างไรก็ตามยังคงต้องติดตามถ้อยแถลงของนายเจอโรม พาวเวล ประธานธนาคารกลางสหรัฐ ว่าจะเป็นอย่างไร ซึ่งหากมีความกังวลต่อสถานการณ์เงินเฟ้อที่ปรับตัวเพิ่มสูงขึ้นและจะมีการเร่งขึ้นอัตราดอกเบี้ยในครั้งถัดไปอีก ก็จะเป็นปัจจัยที่เข้ามากดดันให้ดัชนีกลับมาพักตัวลงต่อได้
สำหรับพรุ่งนี้คาดดัชนี SET จะแกว่งไซด์เวย์อยู่ในกรอบเพื่อที่จะรอติดตามผลการประชุมเฟด และ ถ้อยแถลงของประธานเฟด โดยให้แนวรับที่ 1,590 จุด และ 1,580 จุด แนวต้าน 1,605-1,615 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BANPU มูลค่าการซื้อขาย 3,193.30 ล้านบาท ปิดที่ 13.40 บาท เพิ่มขึ้น 0.40 บาท
IVL มูลค่าการซื้อขาย 1,713.70 ล้านบาท ปิดที่ 51.25 บาท เพิ่มขึ้น 1.75 บาท
KBANK มูลค่าการซื้อขาย 1,702.03 ล้านบาท ปิดที่ 147.50 บาท เพิ่มขึ้น 0.50 บาท
BBL มูลค่าการซื้อขาย 1,674.26 ล้านบาท ปิดที่ 134.50 บาท เพิ่มขึ้น 1.50 บาท
AOT มูลค่าการซื้อขาย 1,563.24 ล้านบาท ปิดที่ 68.00 บาท ลดลง 0.25 บาท